Keywords

Summary



Keywords

1. Valsts atbalsts – Jēdziens – Atbrīvojums no nodokļiem un nodevām saistībā ar hipotēkas reģistrāciju vai piespiedu piedziņu – Iekļaušana – Nosacījumi

(EKL 87. panta 1. punkts)

2. Valsts atbalsts – Jēdziens – Pasākumi, lai kompensētu uzņēmumam radušās izmaksas, pildot sabiedriskos pakalpojumus – Izslēgšana – Spriedumā lietā “Altmark” paredzētie nosacījumi

(EKL 86. panta 2. punkts un 87. panta 1. punkts)

3. Valsts atbalsts – Pastāvošs un jauns atbalsts – Paziņošana Komisijai – Pienākuma apjoms

(EKL 87. panta 1. punkts un 88. panta 3. punkts; Padomes Regulas Nr. 659/1999 15. panta 3. punkts)

4. Valsts atbalsts – Komisijas un valstu tiesu pilnvaras – Valsts tiesu funkcijas – Indivīdu tiesību aizsardzība iepriekšējas paziņošanas pienākuma neizpildes gadījumā – Valsts tiesu pienākums izdarīt visus secinājumus no šī pārkāpuma saskaņā ar valsts tiesībām

(EKL 87. panta 1. punkts un 88. panta 3. punkts)

Summary

1. EKL 87. panta 1. punkts ir jāinterpretē tādējādi, ka tā piemērošanas jomā var ietilpt privilēģijas, atbilstoši kurām bankai ir tiesības vienpusēji reģistrēt hipotēku uz lauksaimniekiem vai citām personām, kas veic ar lauksaimniecisko darbību saistītu darbību, piederošo nekustamo īpašumu, tiesības uzsākt piespiedu piedziņu saskaņā ar parastu privāttiesisku līgumu, kā arī tiesības tikt atbrīvotai no nodokļiem un nodevām saistībā ar šo reģistrāciju. Tomēr valsts tiesai ir jāizvērtē, vai tas tā ir.

Vispirms – šīs privilēģijas, it īpaši, ņemot vērā atbrīvojumu no minētajām nodevām, var liegt dalībvalsts kasei zināmus naudas līdzekļus un līdz ar to samazināt tās budžetu. Tāpat šāds atbrīvojums var atvieglot nastu, kas parasti gulstas uz bankas budžetu, tādējādi piešķirot tai ekonomisku priekšrocību pār tās konkurentiem. Citas bankas būtībā nav saņēmušas šādu atbrīvojumu, kas liecina par to, ka šim pasākumam ir selektīvs raksturs. Visbeidzot, nevar tikt izslēgts, ka minētais atbrīvojums kopā ar citām piešķirtajām privilēģijām nostiprina minētās privilēģijas saņēmušās bankas stāvokli salīdzinājumā ar konkurējošajām bankām, kuras darbojas tirdzniecībā Savienības iekšējā tirgū, un ka tas varētu apgrūtināt citās dalībvalstīs dibināto banku ienākšanu attiecīgās dalībvalsts tirgū.

(sal. ar 28. un 29. punktu un rezolutīvās daļas 1) punktu)

2. Pasākuma kvalificēšanu par valsts atbalstu EKL 87. panta 1. punkta izpratnē var ietekmēt tas, ka privilēģijas, it īpaši ņemot vērā atbrīvojumu no nodokļiem un nodevām saistībā ar hipotēkas reģistrāciju vai piespiedu piedziņu, kas atbilstoši valsts tiesību aktiem tās izveides brīdī ir tikušas piešķirtas neatkarīgai sabiedriskās lietderības bankai, ņemot vērā tās ar lauksaimniecības aizdevumiem saistīto darbību un tai uzticētos īpašos uzdevumus, joprojām ir spēkā pat pēc tam, kad šīs bankas funkcijas ir tikušas paplašinātas, paredzot visa veida bankas darbību veikšanu, un minētā banka ir kļuvusi par akciju sabiedrību. Valsts tiesai ir jāizvērtē, vai, ņemot vērā visus atbilstošos faktiskos un tiesību apstākļus, ir tikuši izpildīti visi četri kumulatīvie nosacījumi, kas atbilstoši Tiesas judikatūrai ļauj uzskatīt, ka minētās privilēģijas ir kompensācija attiecībā uz šīs bankas sniegtajiem pakalpojumiem, lai pildītu sabiedrisko pakalpojumu sniegšanas saistības, un ka tās tādējādi nav kvalificējamas par valsts atbalstu.

(sal. ar 35. punktu un rezolutīvās daļas 2) punktu)

3. EKL 87. panta 1. punkts ir jāinterpretē tādējādi, ka gadījumā, ja privilēģijas, it īpaši ņemot vērā atbrīvojumu no nodokļiem un nodevām saistībā ar hipotēkas reģistrāciju vai piespiedu piedziņu, ietilpst šīs tiesību normas piemērošanas jomā, šīs privilēģijas ieviesušajai dalībvalstij ir jāievēro EKL 88. panta 3. punktā paredzētā iepriekšējās pārbaudes procedūra, ar nosacījumu, ka šīs privilēģijas ir kļuvušas par jaunu atbalstu pēc Līguma spēkā stāšanās attiecīgajā dalībvalstī un ka nav beidzies Padomes 1999. gada 22. marta Regulas (EK) Nr. 659/1999, ar ko nosaka sīki izstrādātus noteikumus [EKL 88]. panta piemērošanai, 15. panta 3. punktā paredzētais noilguma termiņš; tas ir jāpārbauda valsts tiesai.

(sal. ar 46. punktu un rezolutīvās daļas 3) punktu)

4. EKL 87. panta 1. punkts un 88. panta 3. punkts ir jāinterpretē tādējādi, ka, ja valsts tiesa uzskata, ka attiecīgās privilēģijas, it īpaši ņemot vērā atbrīvojumu no nodokļiem un nodevām saistībā ar hipotēkas reģistrāciju vai piespiedu piedziņu, ir uzskatāmas par jaunu valsts atbalstu, tai ir pienākums nepiemērot valsts tiesību normas, ar kurām ir tikušas ieviestas šīs privilēģijas, ņemot vērā to nesaderību ar Līguma tiesību normām.

(sal. ar 54. punktu un rezolutīvās daļas 4) punktu)